14. ΒΑΣΙΛΙΚΟΝ ΔΙΑΤΑΓΜΑ της 18/26 Ιουλ. 1957 Περί καθορισμού ειδικών εξαιρέσεων από των περί προσόντων διορισμού διατάξεων του Υπαλληλικού Κώδικος δια τον Οργανισμόν Εκδόσεως Σχολικών Βιβλίων. Έχοντες υπ’ όψιν τας διατάξεις :α) του άρθρ. 1 και 2 και άρθρ. 7 του Β.Δ. της 23/24.12.56 περί εφαρμογής του Υπαλληλικού Κώδικος επί των Υπαλλήλων των Ν.Π.Δ.Δ., β)την υπ’ αριθ. 451 ε.ε. σύμφωνον γνωμοδότησιν του Α.Σ.Δ.Υ., γ)την υπ’ αριθ. 373 ε.ε. γνωμοδότησιν του Συμβουλίου της Επικρατείας, προτάσει του Ημετέρου επί της Εθνικής Παιδείας και Θρησκευμάτων Υπουργού, απεφασίσαμεν και διατάσσομεν: Άρθρον μόνον.- Ανώτατον όριον ηλικίας διορισμού εις θέσεις επιμελητών εκδόσεων και λογιστών του Οργανισμού Εκδόσεως Σχολικών Βιβλίων ορίζεται το 48 έτος. Η διάταξις αύτη ισχύει επί εν έτος. Εις τον Ημέτερον επί της Εθνικής Παιδείας και Θρησκευμάτων Υπουργόν ανατίθεμεν την δημοσίευσιν και εκτέλεσιν του παρόντος. 